EURÓPSKA KOMISIA V Bruseli8. 11. 2021 COM(2021) 675 final SPRÁVA KOMISIE EURÓPSKEMU PARLAMENTU, RADE A EURÓPSKEMU HOSPODÁRSKEMU A SOCIÁLNEMU VÝBORU o uplatňovaní a vykonávaní nariadenia (EÚ) 2018/644 o službách cezhraničného dodávania balíkov



1. Úvod V posledných rokoch sa výrazne zvýšil dopyt po službách vnútroštátneho aj cezhraničného dodávania balíkov . Bezhraničné možnosti, ktoré majú kupujúci v elektronickom obchode, prispeli k zvýšeniu cezhraničného elektronického obchodu a vydláždili cestu dynamickému rastu služieb dodávania balíkov. V najnovšej správe Skupiny európskych regulačných orgánov pre poštové služby (ERGP) sa uvádza, že v sledovanom období 2018 – 2019 vzrástol objem balíkov o 9,1 % alebo o viac ako 500 miliónov balíkových zásielok. Pandémia COVID-19 tento vývoj ešte urýchlila. Zákazníci pripútaní k svojim domovom mali prístup k širokej škále výrobkov a prevádzkovatelia služieb dodávania mohli pokračovať vo svojej činnosti aj napriek obmedzeniam uloženým počas pandémie, a to najmä v sektoroch dopravy a nákladnej dopravy. Spotrebitelia dnes očakávajú, že budú mať prístup k širokej škále služieb dodávania balíkov, k ponukám takýchto služieb, ktoré sú konkurencieschopné z hľadiska kvality, ako aj úrovne sadzieb a transparentnosti v súvislosti s vnútroštátnymi aj cezhraničnými sadzbami za služby dodávania balíkov. Okrem toho spotrebitelia za dôležitý aspekt cezhraničného dodávania balíkov čoraz viac považujú kvalitu, napríklad flexibilné miesto dodania a krátke dodacie lehoty. Nariadenie (EÚ) 2018/644 o službách cezhraničného dodávania balíkov (ďalej len „nariadenie“) bolo prijaté v roku 2018 v súvislosti so stratégiou digitálneho jednotného trhu EÚ s cieľom riešiť obavy, že relatívne vysoké úrovne sadzieb platné pre služby cezhraničného dodávania balíkov, nedostatočná transparentnosť a regulačný dohľad nad týmito službami, ako aj súvisiace sadzby predstavovali prekážku cezhraničného poskytovania služieb dodávania balíkov a fungovania vnútorného trhu. Nariadenie vychádza z pravidiel uvedených v smernici 97/67/ES (ďalej len „smernica o poštových službách“), pokiaľ ide o cezhraničné služby dodávania balíkov, a dopĺňa ich. Spolu s touto správou Komisia prijala aj správu o uplatňovaní smernice o poštových službách, pričom vychádzala z hodnotenia smernice a identifikovala možné oblasti, v ktorých by mohol byť rámec pre poštové služby zosúladený s trhovým a technologickým vývojom a meniacimi sa potrebami užívateľov. V nariadení sa stanovujú požiadavky na prevádzkovateľov, pokiaľ ide o predkladanie informácií o ich sadzbách za určité služby vnútroštátneho a cezhraničného dodávania balíkov. Zároveň sa v ňom stanovuje postup, ako majú národné regulačné orgány identifikovať neprimerane vysoké sadzby za cezhraničné dodávanie kusových zásielok. Na základe nariadenia majú všetky regulačné orgány jednotné právomoci v oblasti monitorovania služieb dodávania balíkov. A napokon sa v nariadení potvrdzuje právo spotrebiteľov na informácie o možnostiach cezhraničného dodávania, o poplatkoch, ktoré majú spotrebitelia zaplatiť za cezhraničné dodávanie balíkov, a o postupoch obchodníkov na vybavovanie sťažností v súlade so smernicou o právach spotrebiteľov . V článku 11 nariadenia sa vyžaduje, aby Komisia predkladala správu o uplatňovaní a vykonávaní nariadenia a hodnotila najmä jeho prínos k zlepšeniu služieb cezhraničného dodávania balíkov vrátane cenovej dostupnosti pre MSP a jednotlivcov a jeho vplyv na objem cezhraničného dodávania balíkov a na elektronický obchod. Zároveň by mala hodnotiť to, do akej miery mali národné regulačné orgány ťažkosti s uplatňovaním nariadenia, a dosiahnutý pokrok týkajúci sa ďalších iniciatív na dokončenie jednotného trhu so službami dodávania balíkov. V tejto správe sa zdôrazňujú doterajšie hlavné úspechy a problémy v súvislosti s uplatňovaním a vykonávaním a vyplýva z nej najmä to, že všetky národné regulačné orgány získali rozsiahle znalosti o prevádzkovateľoch služieb dodávania, ktorí sú aktívni na trhu so službami dodávania balíkov, vrátane znalostí o nových obchodných modeloch. 2. Spôsob a rozsah Táto správa sa týka prvých dvoch rokov uplatňovania nariadenia. Vychádza z informácií od ERGP . Sadzby použité v správe oznámili národné regulačné orgány každoročne v období 2019 až 2021. Komisia uskutočnila aj cielenú konzultáciu určenú pre prevádzkovateľov služieb dodávania, spotrebiteľov, maloobchodníkov a sociálnych partnerov v Európskom výbore pre sociálny dialóg v poštovom sektore. V nariadení sa národným regulačným orgánom ukladá povinnosť zberu konkrétnych informácií od poskytovateľov služieb dodávania balíkov vrátane sadzieb. Sadzby, ktoré patria do rozsahu pôsobnosti nariadenia, sú zverejnené vnútroštátne a cezhraničné sadzby v rámci EÚ za 15 bežne využívaných služieb dodávania balíkov, ako sa uvádza v prílohe k nariadeniu. Tieto sadzby sa týkajú výlučne kusových zásielok bez akýchkoľvek zliav. Uplatňujú sa preto predovšetkým na služby dodávania balíkov zakúpené individuálnymi spotrebiteľmi alebo veľmi malými maloobchodnými predajcami prevádzkujúcimi elektronický obchod, ktorí si nedohodli sadzby s prevádzkovateľmi. Väčší odosielatelia, hlavne maloobchodníci v oblasti elektronického obchodu alebo platformy elektronického obchodu, vo všeobecnosti využívajú dohodnuté znížené sadzby, a to najmä z dôvodu veľkých objemov alebo aj preto, že odosielatelia uskutočňujú určité činnosti predbežného triedenia a prepravy. Zverejnené sadzby preto platia len pre veľmi malú časť celkového trhu so službami dodávania balíkov a pravdepodobne tvoria len 6 % z celkového objemu balíkov. Individuálni odosielatelia kusových zásielok sú však mimoriadne citliví na sadzby, ktoré by mali pre nich zostať cenovo dostupné. Vo svojich odpovediach na cielenú konzultáciu to potvrdili aj spotrebitelia. Veľmi malí maloobchodní predajcovia prevádzkujúci elektronický obchod, u ktorých je väčšia pravdepodobnosť, že využijú služby dodávania balíkov so sadzbou za kusovú zásielku, pri rozvoji svojich činností elektronického obchodu často hľadajú najlacnejšie možnosti dodávania balíkov. Zvýšená transparentnosť sadzieb preto môže byť pre nich prínosom. Transparentné sadzby za kusové zásielky sú aj referenčným bodom pre väčších maloobchodných predajcov prevádzkujúcich elektronický obchod pri dohadovaní znížených sadzieb s poskytovateľmi služieb dodávania balíkov. 3. Prehľad o trhu so službami dodávania balíkov v EÚ Trh s cezhraničnými službami dodávania balíkov je od 90. rokov 20. storočia otvorený hospodárskej súťaži, pričom rôzni poskytovatelia ponúkajú rôzne služby a ceny v závislosti od hmotnosti, veľkosti a miesta určenia, ako aj od prvkov s pridanou hodnotou, ako je napríklad vysledovateľnosť alebo možností týkajúcich sa lehôt prepravy. Trh so službami dodávania balíkov možno vo všeobecnosti rozdeliť na tri čiastkové trhy, konkrétne trh „medzi podnikmi“ (B2B), „medzi podnikom a spotrebiteľom“ (B2C) a „medzi spotrebiteľom a akoukoľvek inou stranou“ (C2X). Z nich segment C2X tvorí len malú časť trhu: napríklad sa odhaduje, že segment C2X, ktorý tvoria balíky odoslané za cenníkové ceny za kus, predstavuje z celkového trhu so službami dodávania balíkov v Nemecku menej než 7 % a v Holandsku menej než 3 % . Rastový potenciál trhu so službami dodávania balíkov úzko súvisí s rastom maloobchodného elektronického trhu. V roku 2019 dosiahol celkový maloobchodný predaj cez internet v Európe 424 mld. EUR pri raste 15 % ročne od roku 2014. Cezhraničné dodávanie balíkov tvorí takmer 24 % z celkového predaja cez internet v Európe. V dôsledku toho európsky trh so službami dodávania balíkov v posledných dvoch rokoch výrazne rástol a v roku 2019 dosiahol obrat viac ako 70 mld. EUR . Dôvera spotrebiteľov sa zvýšila a posilnila vďaka technológiám sledovania pohybu a lokalizácie listových zásielok a balíkov, ako aj bezpečnejším a spoľahlivejším službám dodania. Kríza spôsobená pandémiou COVID-19 značne urýchlila už rastúci elektronický obchod a následne aj služby dodávania balíkov. V druhom štvrťroku 2020, t. j. počas obmedzenia pohybu v dôsledku pandémie COVID-19, bol priemerný globálny rast objemov balíkov na úrovni 43 % . Tento trend pokračoval počas zvyšku roka. V prvom krátkodobom preskúmaní nariadenia o geografickom blokovaní prijatom 30. novembra 2020 sa dospelo k záveru, že niektorí maloobchodní predajcovia prevádzkujúci elektronický obchod naďalej len neochotne ponúkajú možnosti cezhraničného dodávania. Hoci v nariadení o geografickom blokovaní sa obchodníkom neukladá povinnosť dodávať cezhranične, pokiaľ sa to nestanovuje v zmluve, proces nakupovania sa môže pribrzdiť v posledných fázach, pretože spotrebitelia sú až vtedy informovaní, že obchodník nedodáva do domovskej krajiny spotrebiteľa. V rámci fiktívneho nakupovania, na ktoré sa odkazuje v správe o geografickom blokovaní zaoberajúcej sa rôznymi aspektmi nakupovania online (nielen cezhraničným dodávaním balíkov), sa zistilo, že len jeden z troch pokusov o cezhraničný nákup bol úspešný. Tieto problémy môžu spôsobovať frustráciu spotrebiteľom, ktorí očakávajú, že výrobky ponúkané online budú prístupné na celom jednotnom trhu EÚ. Online obchodníci sa stále stretávajú s administratívnymi prekážkami (ako s[ napr. požiadavky na registráciu na účely DPH) a nevyznajú sa v požiadavkách na ochranu spotrebiteľa platných pre cezhraničný predaj . Tieto problémy odrádzajú maloobchodných predajcov prevádzkujúcich elektronický obchod od aktívnejšieho cezhraničného pôsobenia. Medzi poskytovateľmi služieb dodávania balíkov pôsobiacimi na trhu sú národní prevádzkovatelia poštových služieb, medzinárodní prevádzkovatelia expresných a logistických služieb, prevádzkovatelia prevažne pôsobiaci na domácom trhu a sprostredkovatelia prepravy balíkov (t. j. sprostredkovatelia medzi zákazníkmi a prevádzkovateľmi, ktorí zhromažďujú požiadavky zákazníkov na služby dodávania balíkov). Kým vo svojich domovských krajinách majú národní prevádzkovatelia univerzálnej poštovej služby vo všeobecnosti veľmi vysoké podiely na trhu so službami dodávania listových zásielok , na trhu so službami dodávania balíkov mali v období 2015 až 2019 priemerný podiel len vo výške približne 33 % z hľadiska objemu a 27 % z hľadiska tržieb. Medzinárodní prevádzkovatelia expresných a logistických služieb sú najdôležitejšími hráčmi v rôznych segmentoch trhu a v niektorých členských štátoch (Nemecko, Španielsko, Francúzsko, Taliansko a Rakúsko) vstúpili na trh so službami dodávania balíkov aj medzinárodné maloobchodné online platformy. Okrem tradičných prevádzkovateľov so zameraním na vnútroštátny trh má preto čoraz väčší počet hráčov pôsobiacich v tomto sektore nadnárodnú/medzinárodnú logistickú štruktúru.

Trh so službami dodávania balíkov je trhom s neustále prebiehajúcimi inováciami a digitalizáciou. Technológie prispeli k lepšiemu, lacnejšiemu a spoľahlivejšiemu poskytovaniu služieb dodávania balíkov. Prevádzkovatelia investujú do zlepšovania svojich informačných systémov, aby mohli svojim zákazníkom poskytovať lepšie informácie o dodaní (napr. s využitím inovačných riešení sledovania pohybu balíkov), ako aj zvyšovať svoju prevádzkovú účinnosť. Mnohí dopravcovia začali nedávno využívať nákladné bicykle v záverečnom štádiu dodania, elektrické vozidlá na zníženie environmentálnej stopy a zvýšili využívanie balíkomatov a odberných miest, aby ešte viac vyšli v ústrety kupujúcim v elektronickom obchode. 4. Hlavné zistenia o uplatňovaní a vykonávaní nariadenia 4.1. Regulačný dohľad Poskytovatelia služieb dodávania balíkov (s viac ako 50 zamestnancami alebo usadení vo viac než jednom členskom štáte) predložili národným regulačným orgánom členských štátov, v ktorých sú usadení, kľúčové informácie o svojich činnostiach vrátane obratu, objemov a počtu zamestnancov v súlade s požiadavkami stanovenými v nariadení. Deväť z trinástich zástupcov odborov, ktorí sa zúčastnili na konzultácii, vyjadrilo názor, že týmto predkladaním informácií sa nezlepšila transparentnosť, pokiaľ ide o počet zamestnancov zamestnaných prevádzkovateľmi služieb dodávania balíkov, a jedenásť z nich uviedlo, že sa ním nezlepšilo podávanie správ ani transparentnosť, pokiaľ ide o postavenie v zamestnaní pracovníkov v sektore dodávania balíkov. ERGP uviedla, že viaceré národné regulačné orgány mali ťažkosti so zberom údajov o zamestnanosti a zaistením potrebnej úrovne podrobnosti informácií o zamestnanosti. Okrem toho uviedla, že v roku 2020 sa 15 národných regulačných orgánov rozhodlo, že nezverejnia zozbierané údaje . Aj poskytovatelia pôsobiaci cezhranične predložili svoje verejné cenníky sadzieb za 15 bežne využívaných služieb dodávania balíkov. Tieto povinnosti v oblasti predkladania informácií viedli celkovo k ucelenejšiemu a podrobnejšiemu procesu zberu informácií a údajov vo všetkých členských štátoch, hoci sa zistili určité nezrovnalosti v úrovni presnosti predložených údajov. Národné regulačné orgány raz ročne predložili Komisii verejný zoznam sadzieb za 15 bežne využívaných služieb dodávania. Vo väčšine prípadov všetky regulačné orgány dodržali lehotu na predloženie sadzieb. Od národných regulačných orgánov sa takisto požadovalo, aby identifikovali a posúdili tie sadzby, ktoré sa považujú za neprimerane vysoké, a predložili tieto posúdenia Komisii. Takéto posúdenia sa však týkali iba sadzieb za služby, na ktoré sa vzťahuje povinnosť univerzálnej služby, keďže len v prípade takýchto služieb sa požaduje, aby v súlade so smernicou o poštových službách boli orientované na náklady a cenovo dostupné. Komisia vo svojich usmerneniach z roku 2018 odporúča národným regulačným orgánom, aby v prípade, že v rámci postupu posudzovania uplatňujú mechanizmus filtrovania založený na predbežnom posúdení, t. j. systém na klasifikáciu cezhraničných sadzieb 15 bežne využívaných služieb dodávania balíkov, mali by preskúmať 25 % najvyšších klasifikovaných sadzieb. ERGP nedávno odporučila Komisii , aby národné regulačné orgány od roku 2022 zúžili posudzovanie na 20 % najvyšších sadzieb. Národné regulačné orgány predložili v roku 2020 Komisii 20 hodnotiacich správ, čo je rovnaký počet ako v roku 2019. Zo šiestich krajín, v ktorých boli zaznamenané potenciálne vysoké sadzby v roku 2020, mala intervencia národných regulačných orgánov v roku 2021 za následok zníženie cien v dvoch členských štátoch. Komisia zverejnila nedôverné verzie uvedených hodnotiacich správ. Zároveň 20. septembra 2018 prijala vykonávacie nariadenie , ktorým sa stanovujú formuláre na predkladanie informácií poskytovateľmi služieb dodávania balíkov. Okrem toho 12. decembra 2018 vydala usmernenia pre národné regulačné orgány k transparentnosti a posúdeniu cezhraničných sadzieb za balíky. Cieľom oboch aktov je normalizovať a zaistiť konzistentnosť pri predkladaní informácií a posudzovaní sadzieb, a zároveň zmierniť administratívne zaťaženie národných regulačných orgánov a poskytovateľov služieb dodávania balíkov. V nariadení sa od členských štátov vyžaduje, aby prijali pravidlá týkajúce sa sankcií uplatňovaných na poskytovateľov, ktorí nespĺňajú požiadavky nariadenia. Všetky národné regulačné orgány majú sankčné právomoci na základe vnútroštátnych právnych predpisov. Sankcie z dôvodu údajného porušenia nariadenia zatiaľ neuložil žiaden národný regulačný orgán. Poskytovatelia služieb dodávania balíkov, národné regulačné orgány a členské štáty vo všeobecnosti splnili povinnosti vyplývajúce z nariadenia. V niektorých prípadoch sa národné regulačné orgány oneskorili s predložením správ o posúdení sadzieb Komisii. Komisia bude monitorovať rozsah, v akom budú pretrvávať oneskorenia v nasledujúcich obdobiach podávania správ, a dôvody takýchto oneskorení. Administratívne dôsledky a problémy pre národné regulačné orgány Pokiaľ ide o zber a predkladanie informácií poskytovateľmi služieb dodávania balíkov, niektoré regulačné orgány uviedli rôzne menšie problémy, s ktorými sa stretli poskytovatelia služieb dodávania balíkov, napríklad v súvislosti s rozdielnym výkladom osobitných podmienok (nadobúdatelia franchisingu, subdodávatelia) alebo určitými údajmi (obrat, objemy, zamestnanosť). V porovnaní s rokom 2019 však takéto problémy uviedlo v roku 2020 menej národných regulačných orgánov, čo môže naznačovať nábehovú krivku. Pokiaľ ide o zber a predkladanie informácií o sadzbách poskytovateľmi služieb dodávania balíkov národným regulačným orgánom, ktoré následne predkladajú informácie o sadzbách Komisii, hlavné uvádzané ťažkosti súviseli s technickými problémami s aplikáciou Parcel (webový nástroj na zber údajov) používanou na predkladanie sadzieb. Tieto problémy sa vyriešili. Niekoľkým národným regulačným orgánom oznámili poskytovatelia služieb dodávania balíkov svoje sadzby s určitým oneskorením, a preto mali problémy s ich overením a splnením lehoty na predkladanie sadzieb Komisii. Pokiaľ ide o sadzby za 15 bežne využívaných služieb dodávania balíkov, problémy s definíciami a nájdením správnej kategórie sadzieb sú často spôsobené tým, že nariadenie vychádza z kategorizácie na základe hmotnosti používanej určenými poskytovateľmi univerzálnej služby. Iní poskytovatelia služieb dodávania balíkov (často poskytovatelia expresných služieb) môžu namiesto váhy určovať svoje sadzby skôr na základe rôznych kritérií, napríklad rozmerov. Niektorí poskytovatelia uvádzali ťažkosti so zaradením svojich služieb do jednej z 15 kategórií. Sťažilo sa tým získanie skutočného porovnania sadzieb. Zistil sa aj určitý nesúlad v zaraďovaní produktov, keď niektorí poskytovatelia uvádzajú rovnaké údaje týkajúce sa balíkového produktu v rôznych kategóriách. Niektorí poskytovatelia univerzálnej služby uvádzajú, že okrem štandardnej univerzálnej služby dodávania balíkov bez služby sledovania pohybu nie sú k dispozícii žiadne iné služby dodávania balíkov so službou sledovania pohybu. Počet poskytovateľov služieb dodávania balíkov, ktorí oznamujú sadzby svojmu národnému regulačnému orgánu, sa medzi členskými štátmi značne líši bez ohľadu na veľkosť členského štátu. Počet poskytovateľov, ktorí ponúkajú vnútroštátne a cezhraničné služby dodávania balíkov pre balíky so službou sledovania pohybu s hmotnosťou 1 kg, sa pohybuje od 4 do 18 v závislosti od členského štátu. Môže to naznačovať buď rôzne úrovne koncentrácie trhu v rámci EÚ, alebo skutočnosť, že regulačné orgány majú určité problémy s presadzovaním povinností prevádzkovateľov v oblasti predkladania informácií. Pokiaľ ide o posudzovanie sadzieb, ktoré môžu byť neprimerane vysoké, národnými regulačnými orgánmi, hlavné ťažkosti uvádzané regulačnými orgánmi sa vo všeobecnosti týkali problémov s dostupnosťou a porovnateľnosťou údajov. Zo skúseností vyplýva, že pri posudzovaní sadzieb sa niektoré prvky, ktoré majú regulačné orgány zohľadniť pri posúdení, najmä objemy medzi členským štátom pôvodu a členský štátom dodania, konkrétne prepravné alebo manipulačné náklady a ostatné relevantné náklady a kvalita služieb, využili viac než iné prvky (napríklad pravdepodobný vplyv na individuálnych užívateľov a užívateľov spomedzi malých a stredných podnikov). ERGP sa zaoberala aj administratívnymi dôsledkami pre národné regulačné orgány v súvislosti s tým, ako uplatňujú nariadenie . Zberom a spracúvaním informácií, ako sa vyžaduje v nariadení, sa v roku 2020 v priemere strávilo 108 osobohodín, kým v roku 2019 to bolo 168 osobohodín (–35 %). Zberom a predkladaním sadzieb sa v roku 2020 v priemere strávilo 95 osobohodín v porovnaní so 159 osobohodinami v roku 2019 (–40 %). Počet strávených osobohodín sa však medzi národnými regulačnými orgánmi značne líši. V roku 2020 strávili zamestnanci v priemere 135 osobohodín vykonávaním posúdenia sadzieb, kým v roku 2019 to bolo 182 osobohodín (–26 %). Zdá sa, že uvádzané ťažkosti súviseli predovšetkým s počiatočným obdobím uplatňovania a nenaznačujú žiadne významné problémy so zberom údajov a regulačným dohľadom. Komisia bude monitorovať, či určité problémy pretrvávajú, a posúdi možnosti, ako by sa mohla zabezpečiť lepšia porovnateľnosť údajov, napríklad prostredníctvom usmernenia pre prevádzkovateľov a regulačné orgány. Technické ťažkosti vo webovej aplikácii Parcel v súvislosti s prenosom údajov na ich zverejnenie bude potrebné nepretržite monitorovať.

4.2. Transparentnosť cezhraničných sadzieb Komisia v roku 2019 vytvorila webový nástroj transparentnosti s cieľom zvýšiť transparentnosť cezhraničných sadzieb. Prostredníctvom tohto nástroja sa zverejňuje verejný zoznam vnútroštátnych a cezhraničných sadzieb za kusové zásielky za 15 bežne využívaných služieb dodávania balíkov vo všetkých členských štátoch . Tie sú v zásade relevantné len pre spotrebiteľov alebo veľmi malých (mikro) maloobchodných predajcov prevádzkujúcich elektronický obchod, ktorí nevyužívajú zľavnené sadzby. Komisia v roku 2021 zverejnila 40 440 sadzieb uplatňovaných 281 poskytovateľmi služieb dodávania balíkov, čo je pokles oproti roku 2019, keď zverejnila 52 276 sadzieb uplatňovaných 386 poskytovateľmi služieb dodávania balíkov. Zdá sa, že pokles počtu poskytovateľov a sadzieb neodráža skutočný trend určitej konsolidácie na trhu, ale je skôr dôsledkom toho, že národné regulačné orgány po počiatočných skúsenostiach z roku 2019 prehodnocujú alebo nanovo vymedzujú povinnosti v oblasti predkladania informácií, keďže v niektorých krajinách boli údaje o cenách duplikované dcérskymi spoločnosťami pôsobiacimi v tej istej krajine. Z počtu návštev vyplýva, že úroveň povedomia o webovom nástroji transparentnosti je pomerne nízka. Priemerný mesačný počet návštev v roku 2019 bol na úrovni 333, pričom v roku 2020 to bolo 814 návštev. Z profilu používateľov možno pozorovať, že niektoré národné regulačné orgány boli v porovnaní s inými aktívnejšie v šírení odkazu na nástroj, pričom väčšina návštevníkov stránky pochádzala z Talianska (40 %), Maďarska (16 %), Belgicka (8 %) a Chorvátska (7 %). Komisia a národné regulačné orgány by mali vyvinúť úsilie na propagáciu a zlepšenie používateľskej jednoduchosti tohto nástroja transparentnosti. Respondenti v cielenej konzultácii Komisie o cezhraničnom dodávaní balíkov potvrdzujú, že maloobchodní predajcovia prevádzkujúci elektronický obchod a spotrebitelia takmer vôbec nevedia o jeho existencii. Hoci poskytovatelia služieb dodávania balíkov sú lepšie informovaní o jeho existencii, uvádzajú, že relevantnejšie informácie sú k dispozícii na ich vlastných webových sídlach, ako aj na ďalších webových sídlach na porovnanie cien. Národné regulačné orgány upozorňujú na viacero ďalších nedostatkov webového nástroja Komisie pre transparentnosť, čo vyvoláva otázky týkajúce sa jeho účinnosti v súčasnom formáte. Napríklad databáza na webovom sídle sa aktualizuje len raz ročne, pričom sadzby sa môžu zmeniť počas celého roka. Národné regulačné orgány zároveň uvádzajú, že tieto sadzby nemusia zahŕňať služby, ktoré jednotlivci a maloobchodní predajcovia prevádzkujúci elektronický obchod využívajú najviac. Niektorí poskytovatelia služieb dodávania balíkov okrem toho určujú sadzby na základe rozmerov balíka, a nie jeho hmotnosti (ktorá je jedným z kritérií vyhľadávania vo webovom nástroji). Navyše koncoví zákazníci potrebujú poznať ďalšie charakteristiky produktu, napríklad dodacie lehoty alebo poistné podmienky, aby mohli urobiť informované rozhodnutie. A tie sa neuvádzajú. V súlade s nariadením sa na webovom sídle Komisie uvádzajú sadzby bez DPH. Na rozdiel od poskytovateľa univerzálnej služby, poskytovateľ služieb dodávania balíkov, ktorý nie je poskytovateľom univerzálnej služby, podlieha DPH. Nástroj na porovnávanie cien teda zákazníkom sťažuje porovnanie skutočných cien, ktoré by zaplatili za službu dodávania balíkov. To ovplyvňuje jeho účinnosť a používateľskú jednoduchosť. Lepšou alternatívou než súčasný webový nástroj Komisie môže byť dynamickejšia kalkulačka cien, napríklad taká, ktorá by pravidelne poskytovala aktualizované sadzby alebo umožnila užívateľom vybrať viac možností pri vyhľadávaní požadovanej služby. Národné regulačné orgány však upozorňujú, že pri takomto prístupe môže hroziť, že spôsobí regulačným orgánom a poskytovateľom služieb dodávania balíkov značnú administratívnu záťaž, a tvrdia, že komerční poskytovatelia môžu mať lepšie možnosti na poskytovanie takejto služby, ktorá je v niektorých členských štátoch už k dispozícii. V nariadení sa uvádza, že webový nástroj Komisie musí byť neutrálny a mať nekomerčný charakter. Zľavy medzi maloobchodnými predajcami prevádzkujúcimi elektronický obchod a prevádzkovateľmi služieb dodávania balíkov sú výsledkom rokovaní medzi týmito dvoma stranami. Ich zahrnutie do webového sídla Komisie by nemalo informačnú hodnotu, pretože by neodrážali konkrétne podmienky uplatniteľné na všetkých maloobchodných predajcov prevádzkujúcich elektronický obchod. Navyše sú tieto zľavy citlivé obchodné údaje, ktoré nie sú verejne dostupné. Hoci je ešte skoro na úplné posúdenie webového nástroja Komisie v oblasti sadzieb, zdá sa, že transparentnosť sadzieb za cezhraničné dodávanie kusových zásielok je dnes väčšia než pred prijatím nariadenia. Komisia s cieľom riešiť nízku mieru využívania nástroja transparentnosti zváži, aké zlepšenia webového nástroja by sa mohli vykonať na zabezpečenie väčšej porovnateľnosti sadzieb, najmä so zameraním na rozdielne zaobchádzanie z hľadiska DPH. Zároveň zabezpečí lepšiu propagáciu na verejnosti, najmä preukázaním jeho komplementárnosti s inými nástrojmi na porovnanie cien, ktoré sú v súčasnosti k dispozícii. Cenová dostupnosť pre MSP a jednotlivcov Väčšia transparentnosť sadzieb by mala prispieť k zlepšeniu a cenovej dostupnosti cezhraničných služieb dodávania balíkov, najmä pre užívateľov služieb dodávania kusových zásielok, ktorých sadzby neboli dohodnuté individuálne. Vykonala sa analýza sadzieb za štandardný balík so službou sledovania pohybu s hmotnosťou 1 kg a 2 kg, čo sú najobľúbenejšie kategórie z hľadiska počtu cenových ponúk v nástroji transparentnosti . Analýza sa týkala vývoja počas prvých troch rokov zberu údajov. Poskytla určité protikladné dôkazy o vývoj a úrovni sadzieb za služby ponúkané poskytovateľmi univerzálnej služby a poskytovateľmi služieb, ktoré nepatria medzi univerzálne služby . Priemerné sadzby za cezhraničné dodávanie týchto dvoch typov balíkov poskytovateľmi univerzálnej služby zostali počas obdobia 2019 – 2021 v nominálnych hodnotách vo všeobecnosti stabilné s výnimkou Fínska, kde sa cezhraničné sadzby výrazne znížili, a Maďarska, kde došlo k podstatnému zvýšeniu. Za rovnaké časové obdobie zaznamenali mnohé členské štáty výrazné zvýšenie sadzieb za služby vnútroštátneho dodávania rovnakých balíkov, pričom v ôsmich členských štátov sa sadzby zvýšili o viac ako 12 %. Pomer medzi priemernými cezhraničnými a vnútroštátnymi sadzbami účtovanými poskytovateľmi univerzálnej služby v roku 2021 sa pohybuje približne od 2 (vo Francúzsku, v Holandsku, na Malte, v Španielsku a vo Švédsku v prípade oboch kategórii balíkov) približne do 9 (v Rumunsku za balík so službou sledovania pohybu s hmotnosťou 2 kg). Z toho vyplýva, že cezhraničné sadzby sú v priemere dvakrát až deväťkrát vyššie než vnútroštátne sadzby. Počas troch rokov, ktorých sa preskúmanie týka, sa tento pomer výrazne nemenil. Priemerné cezhraničné sadzby za rovnaké kategórie balíkov doručovaných poskytovateľmi služieb, ktoré nepatria medzi univerzálne služby, vykazujú počas obdobia 2019 – 2021 prudšie percentuálne zvýšenie sadzieb. V mnohých prípadoch je však zvýšenie vnútroštátnych sadzieb ešte výraznejšie. Pomer medzi priemernými cezhraničnými a vnútroštátnymi sadzbami účtovanými v roku 2021 poskytovateľmi služieb, ktoré nepatria medzi univerzálne služby, sa pohybuje približne od 2 (vo Fínsku, Francúzsku, v Taliansku, Luxembursku a Holandsku za balík so službou sledovania pohybu s hmotnosťou 1 kg) približne do 30 (na Malte za balík so službou sledovania pohybu s hmotnosťou 2 kg). Priemerné cezhraničné sadzby účtované poskytovateľmi služieb, ktoré nepatria medzi univerzálne služby, sú vo všeobecnosti vyššie ako sadzby za univerzálnu službu účtované poskytovateľmi univerzálnej služby. Z porovnania sadzieb účtovaných v roku 2019 poskytovateľmi univerzálnej služby a poskytovateľmi služieb, ktoré nepatria medzi univerzálne služby, zároveň vyplýva, že sadzby za univerzálnu službu účtované poskytovateľmi univerzálnej služby za cezhraničné dodávanie balíkov so službou sledovania pohybu s hmotnosťou 1 kg sú bližšie k nižšej hodnote rozsahu sadzieb účtovaných za túto službu než k najvyššej sadzbe . Cena však nie je jediným faktorom, na základe ktorého je (alebo nie je) dodanie balíka cenovo dostupné pre koncového používateľa. Dôležitú úlohu zohráva aj kvalita služieb, napríklad dodacia lehota alebo miesto dodania. V posledných rokoch sa kvalita úrovne poskytovaných služieb celkovo zlepšila, napríklad z hľadiska rýchlejšieho dodania, digitálnych systémov sledovania pohybu, ktoré poskytujú príjemcovi informácie o polohe balíka, alebo väčšej dostupnosti alternatívnych miest dodania, ako sú balíkomaty či odberné miesta. V podmienkach stabilných alebo mierne rastúcich cien dosahujú služby dodávania balíkov v súčasnosti vyššiu úroveň kvality alebo zahŕňajú bezplatné služby dodávania. Len málo členských štátov, v ktorých bola univerzálna služba dodávania balíkov identifikovaná v hornom intervale cezhraničných sadzieb, dospelo v roku 2019 vo svojom posúdení k záveru, že tieto sadzby boli neprimerane vysoké (štyri členské štáty) alebo potenciálne neprimerane vysoké (jeden členský štát). Pri zohľadnení viacerých objektívnych faktorov, napríklad akejkoľvek inej relevantnej sadzby za porovnateľnú službu dodávania balíkov, objemov obchodných tokov alebo osobitných prepravných, manipulačných alebo akýchkoľvek iných relevantných nákladov, dospeli tieto regulačné orgány k záveru, že medzi sadzbami a ich skutočnými nákladmi je výrazný rozdiel. Vo všeobecnosti platí, že sadzby, ktoré boli v roku 2019 identifikované ako neprimerane vysoké, boli takto identifikované aj v roku 2020. V nariadení sa národným regulačným orgánom neukladá žiadna povinnosť prijať opatrenia na nápravu tejto situácie. V smernici o poštových službách sa stanovuje len všeobecný rámec na posúdenie cenovej dostupnosti a nákladovej orientácie sadzieb za univerzálne poštové služby. ERGP uvádza, že viaceré národné regulačné orgány potvrdzujú cenovú dostupnosť týchto sadzieb pre spotrebiteľov a malé a stredné podniky. Dôvodom je skutočnosť, že alternatívni poskytovatelia služieb dodávania ponúkali podobné služby za nižšie ceny alebo sa sadzby týkali produktov, ktoré sa bežne nevyužívali.

Zainteresované strany vyjadrili v reakcii na konzultáciu Komisie zmiešané názory na to, či sú sadzby za služby dodávania balíkov cenovo dostupné. Koncoví zákazníci a združenia maloobchodných predajcov uviedli, že cenová dostupnosť sadzieb sa v posledných dvoch rokoch nijako nezmenila. Naopak väčšina poskytovateľov služieb dodávania balíkov vrátane poskytovateľov univerzálnej služby to vníma pozitívnejšie a domnieva sa, že cenová dostupnosť služieb dodávania balíkov sa zlepšila. Z celkového posúdenia odpovedí na konzultáciu vyplýva, že sadzby sú vo všeobecnosti cenovo dostupné. Komisia bude naďalej monitorovať sadzby, ktoré účtujú prevádzkovatelia poštových služieb dodávania balíkov, ich vývoj a cenovú dostupnosť pre užívateľov, pričom zohľadní aj značnú celkovú zmenu objemov v posledných rokoch. Vplyv na úrovne cezhraničného dodávania balíkov a elektronický obchod vrátane údajov o poplatkoch za dodanie Nariadenie, ktorého rozsah pôsobnosti je obmedzený a ciele konkrétne zamerané, neobsahuje žiadne ustanovenia, ktoré môžu priamo ovplyvniť úrovne cezhraničného dodávania balíkov v súvislosti s elektronickým obchodom. Zvýšená transparentnosť cezhraničných sadzieb by mohla pomôcť zriadeniu nových malých maloobchodných predajcov prevádzkujúcich elektronický obchod, ako aj už existujúcim malým maloobchodníkom v kamenných predajniach, ktorí sa rozhodnú predávať svoje výrobky online, a to identifikovaním najlepších možností dodania spomedzi 15 bežne využívaných služieb dodávania balíkov. Týka sa to aj malých maloobchodníkov v kamenných predajniach, ktorí boli nútení nájsť alternatívne riešenia predaja svojich výrobkov v súvislosti s pandémiou COVID-19, najmä počas obmedzení pohybu. Pri poplatkoch za dodanie v kontexte elektronického obchodu treba totižto rozlišovať medzi sadzbami, ktoré poskytovatelia služieb dodávania balíkov účtujú maloobchodným predajcom prevádzkujúcim elektronický obchod, a poplatkami, ktoré maloobchodní predajcovia prevádzkujúci elektronický obchod účtujú za dodanie svojim koncovým zákazníkom. Hoci cieľom nariadenia je zabezpečiť, aby určité sadzby účtované poskytovateľmi služieb dodávania balíkov boli cenovo dostupnejšie pre jednotlivcov prostredníctvom zvýšenej transparentnosti, sadzby dohodnuté maloobchodníkmi sa môžu výrazne líšiť. Suma, ktorú koncový zákazník nakoniec zaplatí v rámci transakcie, bude do veľkej miery závisieť od obchodnej stratégie maloobchodníka. Maloobchodný predajca prevádzkujúci elektronický obchod sa totiž môže rozhodnúť, že bude ponúkať bezplatné dodanie a pokryje náklady na dodanie (úplne alebo čiastočne) alebo zahrnie náklady na dodanie (úplne alebo čiastočne) do ceny výrobku. Rovnaká situácia môže nastať v prípade ďalších nákladov spojených s online predajom výrobkov, napríklad nákladov na balenie. Preto skutočnú sumu nákladov na dodanie nemožno extrapolovať z celkovej ceny platenej koncovým zákazníkom. V dôsledku toho je ťažké posúdiť, či má nariadenie nejaký vplyv na náklady na dodanie platené koncovými zákazníkmi za výrobky kúpené online. Môže však byť vhodné preskúmať, ako sú nastavené sadzby za dodanie balíkov v rámci elektronického obchodu. 4.3. Informácie pre spotrebiteľov V nariadení sa uvádza, že v prípade zmlúv, ktoré patria do rozsahu pôsobnosti smernice o právach spotrebiteľov , musia obchodníci pred uzatvorením zmluvy poskytnúť spotrebiteľom informácie o možnostiach cezhraničného dodávania, o poplatkoch, ktoré majú spotrebitelia zaplatiť, a o svojich vlastných postupoch vybavovania sťažností. Regulačný rámec EÚ pre práva spotrebiteľov bol nedávno revidovaný, výsledkom čoho sú nové iniciatívy, ktoré sa týkajú dodávania balíkov: ·v smernici o lepšom presadzovaní a modernizácii predpisov EÚ v oblasti ochrany spotrebiteľa sa vyžaduje, aby online trh jasne uviedol, ako sa povinnosti súvisiace so zmluvou delia medzi tretiu stranu ponúkajúcu tovar a prevádzkovateľa online trhu (napr. vrátane toho, ktorý obchodník – tretia strana alebo online trh – nesie zodpovednosť za poskytnutie služby dodávania balíkov, za manipuláciu s vráteným tovarom a na koho sa môže spotrebiteľ v prípade problémov obrátiť). ·smernica o žalobách v zastúpení na ochranu kolektívnych záujmov spotrebiteľov takisto umožní oprávneným subjektom podávať kolektívne žaloby v prípade porušenia práv spotrebiteľa a na dosiahnutie nápravy. Treba poznamenať, že hoci sa v smernici (EÚ) 2020/1828 o žalobách v zastúpení, ktorá sa bude uplatňovať od roku 2023, nespomína nariadenie 2018/644 medzi právnymi aktmi uvedenými v prílohe I k smernici, členským štátom sa ponechala právomoc uplatňovať ustanovenia smernice (EÚ) 2020/1828 aj na ďalšie oblasti okrem tých, ktoré sú uvedené v prílohe I . 5. Pokrok týkajúci sa ďalších iniciatív na dokončenie jednotného trhu so službami dodávania balíkov. V nariadení sa vyžaduje, aby sa posudzoval aj pokrok týkajúci sa ďalších iniciatív relevantných pre cezhraničné dodávanie balíkov. V nasledujúcom oddiele sa uvádzajú nedávne udalosti, ktoré ovplyvňujú cezhraničné dodávanie balíkov. Digitalizácia a elektronický obchod Odstránenie neopodstatnených prekážok cezhraničného elektronického obchodu, zlepšenie cezhraničných služieb dodávania balíkov, ochrana práv kupujúcich v elektronickom obchode a podpora cezhraničného prístupu k online obsahu sú základnými piliermi stratégie digitálneho jednotného trhu. Nový regulačný rámec pre geografické blokovanie nadobudol účinnosť 3. decembra 2018 . Hoci sa uvedeným nariadením o geografickom blokovaní neupravuje cezhraničné dodávanie balíkov, jeho cieľom je najmä riešiť diskrimináciu spotrebiteľov a podnikov pri online nakupovaní tovaru alebo služieb v EÚ z dôvodu ich štátnej príslušnosti, miesta bydliska alebo sídla a bojovať proti tejto diskriminácii. Komisia 30. novembra 2020 zverejnila prvú správu o nariadení o geografickom blokovaní, z ktorej vyplýva, že spotrebitelia majú často vysoké očakávania, pokiaľ ide o cezhraničné dodávanie na celom vnútornom trhu, ktoré sú zmarené odmietnutím cezhraničného dodávania alebo neexistenciou možností dodávania do niektorých krajín, a to aj zo strany nadnárodných obchodníkov. Konštatovala, že proces nakupovania sa často zastaví v posledných fázach, pretože obchodník nedodáva do krajiny kupujúceho. V rámci nedávneho fiktívneho nakupovania bol len každý tretí pokus o cezhraničný nákup úspešný . Je to tak najmä v dôsledku pretrvávajúcich obmedzení dodávania pri cezhraničnom nakupovaní. Tieto obmedzenia sa stále vyskytujú pri viac ako 50 % pokusov o nákup, a to aj v prípade nadnárodných obchodníkov, ktorí ponúkajú rôzne národné verzie svojich webových sídiel. Komisia z týchto dôvodov okrem iného dospela k záveru, že bude ďalej monitorovať vývoj faktorov, ktoré ovplyvňujú aktívne cezhraničné pôsobenie obchodníkov, a to aj pokiaľ ide o cezhraničné dodávanie a/alebo dostupnosť inovačných služieb dodávania pre spotrebiteľov. Vypracovanie noriem Posledná žiadosť Komisie o normalizáciu bola prijatá v roku 2016 a dokončená v roku 2020. Cieľom viacerých noriem, ktoré sa odvtedy vytvorili, je zlepšenie činností dodávania balíkov:

·norma na hodnotenie sťažností týkajúcich sa poškodených, oneskorene dodaných alebo stratených balíkov. Norma kladie dôraz na elektronický obchod tým, že rieši problematiku viacerých prevádzkovateľov v súvislosti so zásielkou, ako aj na úlohu príjemcu vo vzťahu k osobe, ktorá za službu zaplatila, ·normalizácia schránok na balíky s digitálnymi funkciami. Takéto schránky na balíky na domáce použitie zlepšujú používateľskú jednoduchosť elektronického obchodu, ·rozhrania pre cezhraničné balíky. Tento nástroj prispieva k rozvoju elektronického obchodu tým, že určuje, k akej výmene informácií dochádza medzi obchodníkom v elektronickom obchode a prvým prevádzkovateľom logistických služieb. Týka sa fyzického štítku aj elektronickej výmeny informácií, ·normalizáciu požiadaviek na elektronické predbežné údaje poskytované pri poštovej činnosti. Tento nástroj sa týka údajov odosielaných pred samotným doručením balíka s uvedením hodnoty, rizikového materiálu atď. Podporuje sa ním interoperabilita činností dodávania balíkov. V súčasnosti sa pripravuje nová žiadosť Komisie o normalizáciu poštových služieb. Interconnect Do programu Interconnect, ktorý spustilo Medzinárodné poštové združenie (IPC), sa zapojilo 30 prevádzkovateľov poštových služieb vrátane väčšiny poskytovateľov univerzálnej služby z EÚ s cieľom zlepšiť interoperabilitu cezhraničného dodávania balíkov. Zúčastnení poskytovatelia univerzálnej služby sa zaviazali, že budú navzájom prijímať a dodávať zásielky v súlade so spoločne dohodnutými normami, čo im umožní zvýšiť svoje objemy dodaní v rámci elektronického obchodu. V roku 2020 zaznamenal Interconnect rekordné úrovne cezhraničných balíkov, ktorých pohyb bol sledovaný. Čiastočne je to spôsobené rozmachom elektronického obchodu v súvislosti s pandémiou COVID-19, ale aj odrazom rastúcej dôvery pôšt a maloobchodných predajcov prevádzkujúcich elektronický obchod. IPC v roku 2018 spustilo aj cezhraničnú nákupnú platformu („Dynamic Merchant Platform“), vďaka ktorej môžu maloobchodní predajcovia prevádzkujúci elektronický obchod, najmä MSP, ponúkať svojim zákazníkom širokú škálu riešení (cezhraničného) dodávania poštových zásielok. Svetová poštová únia Výrazný rast balíkov z krajín mimo EÚ, najmä z krajín juhovýchodnej Ázie, priniesol viacero významných obchodných a politických výziev pre prevádzkovateľov z EÚ. Poskytovatelia univerzálnej poštovej služby skutočne dostávali od odosielajúceho poskytovateľa odmenu (tzv. terminálne poplatky), ktorá bola príliš malá a nesúvisela s vnútroštátnymi poštovými poplatkami ani skutočnými nákladmi na dodanie. Táto situácia spôsobila deformáciu trhu v sektore elektronického obchodu, keďže prevádzkovatelia elektronického obchodu z krajín mimo EÚ mohli profitovať z nižších poplatkov za dodanie. Dotklo sa to najmä európskych malých maloobchodných predajcov prevádzkujúcich elektronický obchod. V roku 2019 sa revidoval systém odmien stanovený na globálnej úrovni v rámci Svetovej poštovej únie, pričom sa zaviedla sadzba odmeny, o ktorej môže jednostranne rozhodnúť prijímajúci prevádzkovateľ univerzálnej služby a ktorá môže byť do výšky 70 % sadzby za vnútroštátne dodanie kusovej zásielky (tzv. jednostranne vyhlásené sadzby). Zavádzať sa budú postupne do roku 2025 (do júla 2020 v Spojených štátoch amerických). Okrem toho sa s účinnosťou od 1. júla 2021 zrušilo oslobodenie tovaru s veľmi malou hodnotou nepresahujúcou 22 EUR od DPH. Mal sa tým riešiť problém podvodov spôsobených zneužívaním oslobodenia od DPH pri tovare, ktorý pochádza z krajín mimo EÚ, čo viedlo k deformácii trhu a vytvoreniu nekalej súťaže . Týmito zmenami sa zabezpečia rovnejšie podmienky pre poskytovateľov služieb dodávania balíkov a maloobchodných predajcov prevádzkujúcich elektronický obchod. 6. Závery Vo svojej súčasnej podobe má nariadenie obmedzený rozsah pôsobnosti a jasne vymedzené ciele. Keďže sa zameriava na dodávanie kusových zásielok, nerieši sadzby za dodávky vo veľkom v kontexte elektronického obchodu. V rámci jeho rozsahu pôsobnosti a obmedzení sa nariadením vo všeobecnosti dosiahli jeho hlavné ciele, ktorými je zvýšenie úrovne transparentnosti určitých sadzieb za kusové zásielky a zlepšenie regulačného dohľadu za tú časť trhu so službami dodávania balíkov, ktorá patrí do jeho rozsahu pôsobnosti. Dôležitým zistením je, že nové povinnosti v oblasti prekladania informácií vyplývajúce z nariadenia priniesli určité zlepšenie spôsobu zberu informácií a údajov vo všetkých členských štátoch. To prispelo k zlepšeniu schopnosti národných regulačných orgánov monitorovať trh so službami dodávania balíkov. Členské štáty, národné regulačné orgány a poskytovatelia služieb dodávania balíkov vo všeobecnosti splnili svoje povinnosti, ktoré im vyplývajú z nariadenia. Národné regulačné orgány počas vykazovaného obdobia nevyužili svoje sankčné právomoci na presadzovanie nariadenia. Komisia so domnieva, že v tejto počiatočnej fáze je príliš skoro posudzovať priame a nepriame vplyvy vykonávania nariadenia a v tomto smere uvažovať nad zmenami. Treba aj určitý časový odstup, aby bolo možné posúdiť, aký je vzájomný vzťah medzi nariadením a ďalšími prebiehajúcimi iniciatívami, ktoré sa môžu priamo alebo nepriamo zaoberať otázkami riešenými v nariadení. To by mohlo zahŕňať preskúmanie, ako sú nastavené sadzby za dodanie balíkov. Mohli by sa realizovať viaceré iniciatívy na zlepšenie transparentnosti a regulačného dohľadu: ·porovnateľnosť údajov zbieraných národnými regulačnými orgánmi by sa mohla ďalej zlepšovať poskytnutím ďalšieho usmernenia Komisie v spolupráci so Skupinou európskych regulačných orgánov pre poštové služby. ·Komisia bude aj naďalej monitorovať sadzby účtované prevádzkovateľmi poštových služieb dodávania balíkov, ich vývoj a cenovú dostupnosť pre užívateľov a venovať pozornosť alternatívnym obchodným modelom, napríklad takým, ktoré sú založené na ekonomike zdieľania a platformách elektronického obchodu, ktoré vstupujú na trh so službami dodávania balíkov. Rovnako bude Komisia pokračovať v monitorovaní všeobecných marketingových postupov obchodníkov a vplyvu týchto postupov na možnosti sprístupnené verejnosti v celej EÚ v kontexte nariadenia o geografickom blokovaní. ·Komisia a národné regulačné orgány by mali pokračovať vo svojom úsilí podporovať webový nástroj Komisie pre transparentnosť a zlepšovať jeho používateľskú jednoduchosť, najmä preukázaním jeho pridanej hodnoty v porovnaní s ostatnými nástrojmi na porovnanie cien, ktoré sú v súčasnosti k dispozícii. Treba vziať na vedomie, že nástroj má svoje obmedzenia, keďže zverejnené sadzby sa týkajú kusových zásielok bez akýchkoľvek zliav a platia len pre veľmi malú časť celkového trhu so službami dodávania, nie v širšom kontexte elektronického obchodu. So zástupcami spotrebiteľov, prevádzkovateľmi a národnými regulačnými orgánmi sa prediskutujú možné zlepšenia s cieľom vylepšiť nástroj transparentnosti, aby zodpovedal situácii na trhu. ·okrem toho by sa mal zabezpečiť celkový súlad s ostatnými prebiehajúcimi iniciatívami, napríklad s vykonávaním Digitálnej agendy pre Európu a Európskej zelenej dohody. Komisia vyzýva Európsky parlament, Radu a Európsky hospodársky a sociálny výbor, aby túto správu vzali na vedomie v súlade s článkom 11 nariadenia.





Príloha 1 Analýza sadzieb za balík so službou sledovania pohybu s hmotnosťou 1 kg a 2 kg Metodika Tabuľky, v ktorých sú uvedené sadzby za balíky so službou sledovania pohybu s hmotnosťou 1 kg a 2 kg, vychádzajú zo sadzieb za kusové zásielky zverejnených v rokoch 2019, 2020 a 2021 vo webovom nástroji Komisie pre transparentnosť sadzieb . Sadzby sa uvádzajú v eurách bez dane z pridanej hodnoty. Aby sa zabránilo tomu, že kolísanie výmenného kurzu bude mať vplyv na výpočty trendov, na prepočet všetkých sadzieb, ktoré boli za všetky tri roky vyjadrené v inej mene ako euro, sa použil výmenný kurz, ktorý Európska centrálna banka uplatnila 31. marca 2020. Keďže proces zberu údajov sa začal až v roku 2019, Komisia poznamenáva, že dátový súbor údajov o cenách za všetky tri roky ešte nie je úplne stabilný. Konkrétne existuje určitá neistota, či sú nezrovnalosti spôsobené skutočným trendom vývoja alebo problémami so zberom údajov (t. j. nejednotné uvádzanie údajov poskytovateľmi alebo meniace sa postupy regulačných orgánov v oblasti zberu). V záujme vyriešenia tohto problému bol súbor údajov vyčistený: 1) odstránením balíkových produktov, ktoré neboli riadne nahlásené v každom z troch rokov; a 2) odstránením balíkového produktu daného poskytovateľa, za ktorý bola v rokoch 2020/2021 v porovnaní s rokom 2019 vykázaná neobvykle nízka cena. Tieto tabuľky by sa preto mali používať s potrebnou opatrnosťou a mali by sa zohľadňovať tieto obmedzenia. Balík so službou sledovania pohybu s hmotnosťou 1 kg (v EUR) Balík so službou sledovania pohybu s hmotnosťou 2 kg (v EUR) 2019 2020 2021 % rozdiel 2021/2019 2019 2020 2021 % rozdiel 2021/2019 Vnútrošt. EHP Vnútrošt. EHP Vnútrošt. EHP Vnútrošt. EHP Vnútrošt. EHP Vnútrošt. EHP Vnútrošt. EHP Vnútrošt. EHP Rakúsko 4,8 13,9 4,8 13,9 4,8 13,9 0 % 0 % 4,8 13,9 4,8 13,9 4,8 13,9 0,2 % 0 % Belgicko 5,7 30,5 5,7 30,5 5,7 30,5 0 % 0 % 5,7 30,5 5,7 30,5 5,7 30,5 0,0 % 0 % Chorvátsko 2,6 13,7 2,6 13,7 3,3 13,8 27 % 1 % 2,6 17,6 2,6 17,6 3,3 17,8 25,2 % 1 % Cyprus 4,2 16,5 4,2 16,5 4,2 16,5 0 % 0 % 4,5 20,0 4,5 20,0 4,5 20,0 0,0 % 0 % Česká republika 4,0 15,3 4,7 15,3 4,7 15,3 18 % 0 % 4,0 16,5 4,7 16,5 4,7 16,5 17,1 % 0 % Dánsko 8,0 21,0 10,2 22,1 8,0 20,4 0 % –3 % 8,6 30,0 10,2 31,1 8,6 29,5 0,0 % –2 % Estónsko 3,8 17,2 3,8 17,2 5,2 17,1 37 % –1 % 4,1 19,1 4,1 19,1 5,6 19,3 36,3 % 1 % Fínsko 4,8 27,0 4,8 27,2 4,8 20,6 0 % –24 % 4,8 26,8 4,8 27,2 4,8 20,6 0,0 % –23 % Francúzsko 7,8 15,2 8,0 15,5 8,0 16,0 3 % 5 % 8,8 17,2 9,0 17,6 9,2 18,1 4,0 % 5 % Grécko 2,6 22,4 2,6 22,4 3,0 22,1 15 % –1 % 3,1 26,1 3,1 26,3 3,5 26,6 12,9 % 2 % Maďarsko 4,3 23,7 4,5 23,8 4,8 27,9 12 % 18 % 4,3 24,6 4,5 24,7 4,8 28,8 11,8 % 17 % Litva 2,5 14,4 2,5 14,4 2,5 14,1 0 % –2 % 2,7 16,0 2,7 16,0 2,7 15,7 0,0 % –2 % Malta 9,0 13,9 9,0 13,9 9,0 13,9 0 % 0 % 9,0 16,4 9,0 16,4 9,0 16,4 0,0 % 0 % Holandsko 7,0 16,8 7,3 17,0 7,3 16,8 4 % 0 % 7,0 16,8 7,3 17,0 7,3 16,8 4,3 % 0 % Poľsko 1,7 11,9 1,7 11,9 2,9 11,9 71 % 0 % 1,7 13,2 2,3 13,2 3,3 13,2 94,1 % 0 % Portugalsko 7,7 27,3 7,7 27,3 8,1 27,3 5 % 0 % 7,7 30,7 7,7 30,7 8,1 30,7 5,9 % 0 % Rumunsko 11,5 1,4 11,9 1,4 11,4 –1 % 14,4 1,5 15,0 1,5 14,2 –1 % Slovensko 3,9 16,7 3,9 16,7 3,9 16,7 0 % 0 % 3,9 18,7 3,9 18,7 3,9 18,7 0,0 % 0 % Slovinsko 3,7 13,7 3,9 13,7 4,4 14,0 19 % 2 % 3,7 13,7 3,9 13,7 4,4 14,0 18,0 % 2 % Španielsko 10,9 29,4 11,4 29,4 12,7 30,5 17 % 4 % 12,9 32,8 13,5 32,8 14,3 34,2 11,3 % 4 % Švédsko 11,0 25,1 11,0 25,1 11,0 25,1 0 % 0 % 11,0 27,6 11,0 28,0 11,0 28,0 0,0 % 1 % Zdroj: údaje z nástroja EÚ pre transparentnosť sadzieb týkajúce sa 21 členských štátov Neboli k dispozícii žiadne údaje za: ·Bulharsko, Írsko, Lotyšsko: poskytovateľ univerzálnej služby uviedol, že balíky so službou sledovania pohybu s hmotnosťou 1 kg a 2 kg nie sú k dispozícii, ·Nemecko: údaje neboli poskytnuté, ·Taliansko: poskytovateľ univerzálnej služby uviedol, že balíky so službou sledovania pohybu s hmotnosťou 1 kg a 2 kg nepatria do rozsahu povinnosti univerzálnej služby, ·Luxembursko: údaje za rok 2021 nie sú k dispozícii.



Balík so službou sledovania pohybu s hmotnosťou 1 kg (v EUR) Balík so službou sledovania pohybu s hmotnosťou 2 kg (v EUR) 2019 2020 2021 % rozdiel 21 – 19 2019 2020 2021 % rozdiel 21 – 19 Vnútrošt. EHP Vnútrošt. EHP Vnútrošt. EHP Vnútrošt. EHP Vnútrošt. EHP Vnútrošt. EHP Vnútrošt. EHP Vnútrošt. EHP Rakúsko 10,0 39,5 10,1 40,3 10,1 40,4 1 % 2 % 10,1 46,8 10,2 47,7 10,3 48,2 1 % 3 % Belgicko 16,8 50,3 17,0 52,1 17,6 52,7 5 % 5 % 16,2 55,0 17,3 57,1 17,9 57,7 10 % 5 % Bulharsko 3,6 43,9 3,5 41,9 3,5 42,7 –2 % –3 % 4,2 48,3 3,8 46,2 3,8 47,4 –9 % –2 % Chorvátsko 5,2 27,7 5,4 28,6 5,4 33,2 3 % 20 % 5,7 32,3 5,8 35,5 5,8 39,8 3 % 23 % Cyprus 7,2 41,4 7,2 41,7 7,2 41,6 0 % 0 % 7,2 70,2 7,2 76,6 7,2 76,3 0 % 9 % Česká republika 7,6 54,1 7,9 47,4 8,3 50,2 9 % –7 % 8,0 60,8 8,3 52,4 8,8 56,0 9 % –8 % Dánsko 31,1 80,9 31,7 82,2 33,2 83,4 7 % 3 % 31,4 101,7 32,1 103,6 33,5 105,7 7 % 4 % Estónsko 8,0 72,3 8,3 74,3 8,7 77,0 10 % 7 % 10,3 88,6 9,5 135,8 9,9 87,8 -3 % -1 % Fínsko 38,7 85,0 39,9 89,8 41,9 93,0 8 % 9 % 39,7 98,9 40,9 107,0 43,0 111,2 8 % 12 % Francúzsko 37,4 77,6 38,5 81,4 41,1 84,8 10 % 9 % 29,2 93,9 29,2 94,4 29,2 94,8 0 % 1 % Nemecko 3,5 14,3 4,1 16,9 4,1 16,5 17 % 16 % 3,7 14,9 4,1 17,4 4,2 14,9 13 % 0 % Grécko 6,3 44,4 6,3 46,0 6,2 46,9 –1 % 6 % 7,1 62,6 7,1 64,6 7,0 65,0 –1 % 4 % Maďarsko 6,2 35,2 6,2 37,0 6,7 35,9 7 % 2 % 6,7 43,1 6,8 45,5 7,3 42,0 10 % –2 % Írsko 7,3 58,7 17,7 61,1 12,0 63,8 65 % 9 % 7,3 67,7 17,7 70,7 12,0 73,6 65 % 9 % Taliansko 22,5 43,7 23,1 45,1 23,9 47,1 6 % 8 % 24,0 52,4 24,7 54,1 25,5 56,5 6 % 8 % Lotyšsko 9,7 40,3 10,7 41,4 10,1 42,0 4 % 4 % 11,1 46,7 12,1 53,9 11,5 48,6 4 % 4 % Litva 5,4 51,8 5,4 53,6 5,5 48,1 1 % –7 % 6,0 62,6 6,0 64,8 6,3 57,2 6 % –9 % Luxembursko 3,9 13,1 3,9 13,1 8,1 13,5 107 % 3 % 4,6 17,4 4,6 17,4 9,9 18,0 114 % 3 % Malta 5,8 53,3 1,9 49,8 1,9 45,5 –67 % –15 % 5,8 67,8 1,9 63,7 1,9 58,1 –67 % –14 % Holandsko 19,1 48,2 19,5 48,9 19,9 50,3 4 % 4 % 17,0 43,8 17,4 44,4 17,6 46,3 3 % 6 % Poľsko 5,6 58,1 5,3 61,3 6,2 53,7 10 % –8 % 6,1 79,7 5,9 83,6 7,0 74,9 15 % –6 % Portugalsko 10,6 40,1 8,9 41,2 8,7 41,6 –18 % 4 % 12,6 71,4 10,6 56,0 10,4 55,8 –18 % –22 % Rumunsko 10,2 49,6 10,2 51,5 10,7 53,0 5 % 7 % 8,6 62,6 8,8 60,5 9,5 65,8 10 % 5 % Slovensko 6,6 69,7 7,0 74,3 6,4 72,7 –3 % 4 % 6,6 76,7 7,6 80,0 6,5 80,8 –3 % 5 % Slovinsko 6,6 53,6 6,9 55,3 7,2 57,7 8 % 8 % 6,3 62,1 6,6 63,9 6,8 65,6 9 % 6 % Španielsko 7,6 43,2 7,7 43,1 8,0 44,5 5 % 3 % 8,6 47,7 8,9 50,0 10,0 55,7 16 % 17 % Švédsko 26,3 71,4 27,1 74,7 28,3 76,3 8 % 7 % 23,4 73,2 24,7 78,2 25,1 78,0 7 % 7 % Zdroj: údaje z nástroja EÚ pre transparentnosť sadzieb týkajúce sa všetkých členských štátov